徐階
生平 > 穆宗朝 > 登极诏

| 0 | 1 | 2 |
| --- | --- | --- |
|  | 隆庆登极诏 惟我祖宗，圣圣相承，至治鸿功，超越千古。暨我皇考大行皇帝，以经文纬武之德，建安内攘外之勋，增光先朝，垂庇后世，方幸永赖，遽尔上宾，特厪凭几之言，属以神器之重。朕茕茕在疚，本不忍闻。而文武群臣，下及耆老军民，合词劝进，至于再三，辞拒弗获，乃遵遗诏，以是月二十六日，祗告天地、宗庙、社稷，即皇帝位，以明年为隆庆元年。仰惟末命之昭垂，深望继述之兼善，俛焉自省，岂所能胜。然而先志不可不成，圣训不敢不奉，是用推类以尽义，通变以宜时，期衍旧恩，遹弘新化。  所有合行事宜，條列於後： 一、郊社等禮及祔葬祔享，遵奉遺詔，各稽祖宗舊典，斟酌改正。禮部會官查議舊禮某項當復、新禮某項當罷、某禮當行於某處、某禮當舉於某時，並陵葬廟享當祔之正，逐一開具奏請。 一、自正德十六年四月以後至嘉靖十五年十二月以前，建言得罪諸臣，遵奉遺詔，存者召用，歿者恤錄，吏禮兵部作速查、開職名，議擬具奏。 一、方士人等，遵奉遺詔，查照情罪，各正刑章。王金、陶倣、申世文、劉文彬，高守中、陶世恩，妄進藥物，致損聖躬，着錦衣衛拿送法司，從重究問。唐秩、章冕等各以符法濫叨恩賞，着押發原籍為民。書造局、真人府官道，禮部查係在京宮觀取用者，發還宮觀；係在外龍虎等山取來者，遣回本處焚修，其所受太常寺官職及真人、高士名號，盡行革去。 一、齋醮工作，遵奉遺詔悉皆停止。其原建齋醮之所令，應作何處，置禮部逐一查議題請。工部料價並竹木等，兩京內府各衙門段匹、器皿、香蠟、柴炭、匠役等，光祿寺品物酒飯等，但有因齋醮工作加派者，該部通行查奏停革。 一、織造、採買等項，除陜西織絨，河南廣東織葛，廣東採珠，買黃白蠟降真香，及與福建買龍涎香，雲南采寶石、采礦金，江西燒造磁器，並各處採芝，遵奉遺詔，悉皆停外，其南京蘇杭織造內臣，詔書到日，俱即回京。各衙門解與錢糧，着南京工部工科、浙江巡按御史查照，造完段匹，扣算該銀若干，將段匹具奏。起解剩下銀兩，俱送戶部，接濟邊用，造冊奏繳。已派未納者，行令征完，準作下年工部料價，卻於下年派數內減除，以甦民困。其因絨葛、珠寶、香蠟、金芝、磁器項，所派錢糧已徵在官者，截數起解，戶部未徵者，亦各徵完，準作下年應解工部料價，減除派數。 一、自嘉靖四十五年十二月二十六日昧爽以前，官吏軍民人等，有犯除十惡至死，與詐傳詔旨、交結近侍、通夷失機、強盜人命及侵盜邊海腹裏倉庫、漕運錢糧，並貪酷枉法、逆黨左道、扇惑人民，為從營幹鉆刺、指稱誆騙、潛住京師、窺探為姦者俱不赦外，其餘已發覺、未發覺、已結正、未結正，罪無大小，咸赦除之。敢有以赦前事相告言者，以其罪罪之。 一、天下軍民十分窮困，國用雖詘，豈忍照常徵派？隆慶元年分漕運米，特與改折十分之三，其餘不分京邊，起存本折，各特免十分之五。該部及各撫按官，仍設法稽查，使沾實惠。其嘉靖四十三年以前一應戶部錢糧，已徵在官者截數起解，拖欠者盡數蠲免。如有將已徵捏作未徵，侵欺盜用，許諸人奏告拿治，不在赦宥之例。四十三年以後，未完者查開的數，分作三年帶徵，毋容姦頑得遂侵賴，先將分過帶徵數目具奏。 一、內府各衙門供應錢糧，朕加意節省，用自有餘，該部務查照弘治年間及嘉靖初年舊額，酌量徵派。其以後年分加添者，盡行革除，將革過數目奏知，仍造冊送科備照。如各衙門假以缺少為由，行文加派及該部阿奉準行者，科道官即時參奏，治以重罪。 一、內府各監局庫所收段匹、軍器、香蠟等項，錢糧戶工二部奏差風力、科道官二員，前去弔取文卷備查。原收若干用過、若干見存、若干約彀幾年支用，造冊奏繳，該部將以後應派之數，酌量折徵銀兩解部，以濟邊用。 一、嘉靖四十四年以前，兵部牧馬草場子粒及騎操孳牧寄養等項，馬匹應追虧欠、倒失、被盜、樁頭等銀，工部羅段、絹麻、鐵魚鰾、翎毛、皮張、天鵝、觔角、漆料、白榜紙、砍柴、木柴、柴炭、擡柴等銀，及工卯銀，如有拖欠，盡行蠲免。其已徵在官者，照常起解，若一應人役將已徵捏作未徵，侵欺盜用，許諸人首告拏治，不在今赦宥之數。 一、犯罪發高墻宗室，除叛逆及內亂、強盜人命不宥外，其情罪有可矜疑，及身故而遺下妻妾無依者，撫按衙門查明原犯情由，開具奏請。 一、在京在外見監人犯，除已差官審錄外，三法司仍將部院錦衣衛，見在輕重各犯，會同審問，如有虧枉，即與辯理。其先年重刑犯人家屬，有不係原問正律，一時比例流置者，查理明白，放回原籍甯家隨住。 一、在京在外緝獲強盜、妖言、奸細等項，必須贓證的實，不許貪功圖利及聽信無賴戳番之徒妄拏誣陷，違者治以重罪。其南京法司，止許受理在城及百里內軍民詞訟，如原告在城而被告在百里外者，不得概行拘提。若事發，五城俱要送問，不許該城輒擅取招、追收紙贖。內外守備衙門，除盜賊機密重情拏送法司究問外，其餘人命等項辭訟並不許干預。 一、在京在外監追，還官、入官、給主贓物，除監守侵盜在倉、在庫、在場銀兩草束，及在倉庫領出解運，並一應收，掌係官錢糧而侵盜者，俱照舊監追外，其入官贓百兩以上，給主五十兩以上，若監追二年之上，正身已故，家屬代追，各勘無家產堪以變賣者，開具所犯情罪，奏請定奪。若入官給主之贓，不及前數監追，半年之外，正犯身故，勘無家產，悉與宥免。若係埋葬銀兩，正身見在，仍依律追給，以恤死者。 一、南京五府掌印、僉書、管軍、管事、公、侯、伯、都督、總兵、副總兵等官，錦衣衛、掌衛事並管南北鎮撫司事指揮以上官，六部等衙門四品以上官並學士及各總督、提督、巡撫官，俱着自陳去留，取自上裁。五品以下文職，兩京吏部會官考察浙江等處，兩京方面官各該撫按，會同考核，應黜降致仕者，從公分別具奏。仍各聽科道官拾遺，其科道官須公同評議，不許匿名投匭、暗肆中傷。 一、朝廷用人，惟求任當其才，若拘泥資格，使舉人絕望於九卿，歲貢不得為方面，殊非飭吏治作士風之意。今後吏部用人，毋拘三途，但有才能卓異者，即便破格擢用，以示激勸。 一，今內外衙門添設官員數多，加增俸薪有損無益，吏部便行在京各衙門、在外撫按官，逐一查議，果係緊要，方許存留。其餘冗員，一體具奏查革，其事簡衙門一官可兼二事者，員缺暫停銓補。 一、各處府、州、縣，大小、繁簡、沖僻，難易不同，或逸而得譽，或勞而速謗，既乖陞黜之宜，遂起避趨之巧，士風日壞，吏治不修。吏部通將天下府州縣，逐一品第，定為上中下三等，遇該推陞選補，量才授任，各官考語獎薦、同在優列者，先儘上等府州縣陞擢行取；次及中等；次及下等。不惟視等，以為歲月之遲速；仍視等，以為官資之高下，內有才優才短更調者，各就中酌處。其各將官所任地方，兵部亦以邊腹沖緩分為三等，遇該升調照此施行。 一、凡致仕、閑住、為民、充軍，官員不係考察及犯私罪者不拘，自陳被論，吏部逐一查開奏請。充軍者放回原籍為民；為民者與冠帶閑住；閑住者與致仕中間，如有才望過人、年力尚壯、曾經薦舉者，許一體遇缺推用。 一、在外兩司，有司官貪酷恣肆，皆由巡按御史不能正身格物及舉劾不公所致。其御史失職，又由都察院狥情，將考核視為虛文所致。今後御史出差回道，都察院務要秉公持正、嚴行考核，如或隱護該科，即行糾劾。該科如敢扶同，事發，一體重究。 一、今後撫按官劾到官員，但有犯該贓、私人命者，吏部務行提問，追贓償命，不許概擬為民閑住。所追贓銀，巡按御史年終各另奏解戶部，以資邊餉，不許混入歲解贓罰數內。其該解部及備賑贓罰銀兩，必遇地方用兵修城等項、重大緊急事務，方許動支。如有仍行饋送，並弔取私用及隱匿入已者，司道府州縣官聽撫按參奏，撫按有犯聽兩京科道糾奏，其司道府州縣官巧立名色，勸借軍民及於本等，罪贖之外，加罰銀兩、米谷、馬牛等物。或將軍民無子爭繼之家，盡沒家產入官，尤為非法，着各該撫按官嚴行訪拏禁革。如撫按官縱容，聽兩京科道官指名參治。 一、各處解納錢糧馬匹等項，到京被各內外管事人員生造事端、刁蹬需索，使用之數多於本物，以致上納不敷、展轉受累，該部申明禁約，許受害之人指實奏告，各治以罪。其各門各庫，近年額外增設內官司禮監，盡行革回。 一、近來撫、按官及各差御史、訪察、拏人，多不得實，本欲懲惡，反害良善。其兩司府縣乘機效尤，違法益甚，今後並不許再行訪察，違者吏部都察院即行參奏，重加黜罰。 一、各地方官以講武為不急，以玩寇為茍安，將盜賊妖逆，隱蔽縱容，不早撲滅，往往釀成大患。今後巡撫、守巡、兵備及有司衛所掌印、巡捕等官，務要操演人馬、團練保甲、緝訪奸盜，杜於將萌。如再庇惡殃民，巡按御史嚴行參論，以憑重治。 一、宣大、山西地方軍民人等，或因犯罪逃入虜中，或因搶去住彼年久，遂為虜用，間有欲率領親識，仍還本土者，又慮官司追究往事，不敢自歸，殊為可憫。兵部便行該鎮總督、鎮巡及將領等官，務要用諜示信，多方招徠，如有率眾來歸者，厚加撫恤，仍具所率人數，以聞以憑，酌量賞錄。遼東及陜西三邊，一體施行。 一、各邊將士立有戰功，往往勘覆稽遲，賞不足勸。都察院便行文各該巡按御史，將嘉靖四十五年十二月二十六日以前未勘報功次，俱限三個月以裏勘覆。今後凡有查勘，俱不許出三個月，都察院置簿一扇，將發行勘合日期登記查考，如有遲緩，即行參論。其宣大、薊遼等鎮，多有奸民，冒認錦衣衛舍丁及陣亡軍人子侄，濫陞官旗，又或一人而數處立功、一時而兩三處立功，均為違法。兵部兵科逐一清查，奏請降革。 一、節年行勘文武職官，遷延不報，以致奸惡者竟得隱脫，被誣者率致湮棄，詔書到日，各該撫按官通查原承行官司，立限催勘奏報。如仍怠違，參奏處治。 一、近年病故大臣，有應得恤典而未得、亦有不應得而得者，科道官舉奏定奪。 一、凡慶賀謝恩 等疏，非舊制所有者，俱各停免。其一應題奏，亦要明白簡直，不許以繁詞及鄙褻之言瀆擾。 一、今後在京在外文武衙門大小官員，俱要勵端慎廉靜之節，去虛浮怠玩之私，上報國恩，下保名位。 一、一應弊政詔書開載未盡者，陸續自行查議奏革。其凡可以正士習、糾官邪、安民生、足國用等項長策，仍許諸人直言無隱。 於戲！覲耿光而揚大烈，方勉盡於孝思；贊帝軌而翊皇猷，實有資於忠藎。凡爾有位，尚體朕心，各攄匡輔之誠，共保昌熙之祚。播告中外，咸使聞知。 |  |
在登极诏中，徐阶厘革旧政，写下三十条新政，包括革正礼仪制度，对百官的平反、考察、陟黜，管理、清查各库局，赋役、牛马、粮草的蠲免、征纳，以及各地军务管理。姜得成先生认为隆庆登极诏的基本主旨是“先志不可不成，圣训不敢不奉”，徐阶此举力求两纸诏书之和谐一致，淡化非正常父子关系投下的阴影，避免可能给新君带来的“改父”疑虑和嫌疑，弥补父子非正常关系给后人心理上带来的无限缺憾，在诏中渲染了父子的和谐融洽、一脉相承的气氛。
在颁布《隆庆登极诏》后，礼部就诏中所言事项一一商议，徐阶为此主持了嘉靖两位皇后的丧礼，拟定她们的谥号。